钦定古今图书集成/明伦汇编/官常典/第064卷 > 城阳哀王兆
## 钦定古今图书集成/明伦汇编/官常典/第064卷 > 城阳哀王兆

按《晋书》本传：城阳哀王兆，字千秋，年十岁而夭。武帝
践祚，诏曰：“亡弟千秋，少聪慧，有夙成之质。不幸早亡。
先帝先后特所哀愍。先后欲绍立其后，而竟未遂。每
追遗意，情怀感伤。其以皇子景度为千秋后，虽非典
礼，亦近世之所行。且以述先后本旨也。”于是追加兆
封谥。景度以泰始六年薨，复以第五子宪继哀王。后
薨，复以第六子祗为东海王，继哀王后。薨。咸宁初，又
封第十三子遐为清河王，以继兆后。